
PRANEŠIMAS ŽINIASKLAIDAI
2026 m. rugpjūčio 14 d.
Kur dingsta pinigai? Atsakymas – kortelės išraše
Kortelės išrašas gali parodyti daugiau nei tik per mėnesį išleistą sumą. Jame atsispindi kasdieniai įpročiai, pasikartojantys mokėjimai, spontaniški pirkiniai ir tai, ar pinigus leidžiate ten, kur iš tiesų norite. Apie tai, kaip perskaityti savo sąskaitos išrašą ir ką daryti, kad išlaidos netaptų problema, pasakoja „Luminor“ banko kasdienės bankininkystės vadovė Aušrinė Mincienė.
Nuo ko pradėti?
Dažnai atrodo, kad didžiausią dalį biudžeto sudaro būstas, komunaliniai mokesčiai ar maistas. Vis dėlto peržiūrėjus mėnesio kortelės išrašą gali paaiškėti, kad nemažai pinigų išleidžiama ten, kur nė nepastebite – kavai išsinešti, pavėžėjimo paslaugoms, maisto pristatymui, užkandžiams ar spontaniškiems pirkiniams internetu.
„Kortelės išrašą galima laikyti finansiniu veidrodžiu – jis aiškiai parodo mūsų kasdienius įpročius. Kartais žmonės nustemba pamatę, kad biudžetą išbalansuoja ne vienas didelis pirkinys, o daug mažų, dažnai pasikartojančių išlaidų“, – sako A. Mincienė.
Pasak jos, peržiūrint išrašą verta išlaidas suskirstyti į kelias grupes: būtinąsias išlaidas, maistą ne namuose, transportą, pramogas, prenumeratas, apsipirkimą internetu ir kitas kategorijas. Taip lengviau suprasti, kurios išlaidos suplanuotos, o kurios atsiranda iš įpročio ar impulso.
Mažos sumos, kurios susideda
Viena dažniausių nepastebimų išlaidų – prenumeratos. Vaizdo ir muzikos platformos, programėlės, sporto klubai ar įvairios narystės atskirai gali atrodyti kaip nedidelė mėnesio suma. Tačiau keli tokie mokėjimai per metus gali sudaryti jau nebe simbolinę sumą.
„Prenumeratos dažnai tampa nematomos būtent dėl savo patogumo – mokėjimai vyksta automatiškai, todėl nebereikia kaskart apsispręsti, ar paslauga vis dar reikalinga. Jei ja naudojatės reguliariai ir ji kuria aiškią vertę, viskas gerai. Tačiau jei mokate tik todėl, kad pamiršote ją atšaukti, tai jau išlaida, kurią verta peržiūrėti“, – teigia „Luminor“ banko ekspertė.
Ji pataria bent kartą per kelis mėnesius sąskaitos išraše atskirai susirasti pasikartojančius mokėjimus. Tuomet verta įsivertinti, ar paslauga vis dar aktuali, ar ja naudojatės pakankamai dažnai, ar neturite kelių panašių prenumeratų, iš kurių pakaktų vienos.
Laisvalaikio kaina
Kortelės išrašas padeda suprasti, kiek iš tiesų kainuoja laisvalaikis – restoranai, koncertai, kelionės, kinas, drabužiai ar spontaniški savaitgalio pirkiniai. Tokios išlaidos nėra problema, kol jos telpa į realias finansines galimybes ir neužgožia svarbesnių tikslų.
„Biudžetas neturėtų būti bausmė ar draudimas leisti pinigus maloniems dalykams. Priešingai, jis padeda aiškiai matyti, kiek galite skirti pramogoms, kad po jų nereikėtų jausti įtampos iki kito atlyginimo. Kai ribos apibrėžtos iš anksto, pinigus leisti tampa ramiau“, – aiškina A. Mincienė.
Anot jos, pravartu nusistatyti konkrečią mėnesio sumą nebūtinosioms išlaidoms – pramogoms, pirkiniams sau ar valgymui mieste. Svarbiausia, kad ši suma būtų realistiška ir nereikėtų naudoti santaupų ar skolintis kasdienėms reikmėms.
Ribos padeda, o ne varžo
Kad išlaidos netaptų problema, A. Mincienė pataria susikurti aiškią, bet nesudėtingą sistemą. Pirmiausia reikėtų numatyti pinigus būtiniausioms išlaidoms – būstui, maistui, įsipareigojimams, transportui. Tuomet dalį pajamų verta skirti santaupoms, o likusią sumą planuoti kasdienėms ir nebūtinosioms išlaidoms.
„Vienas paprasčiausių principų – pirmiausia pasirūpinti finansiniu saugumu, o tik tada planuoti, kiek galite išleisti. Jei taupymui pinigus atidedate mėnesio pabaigoje, dažnai jų tiesiog nelieka. Todėl geriau vos gavus pajamas dalį sumos automatiškai pervesti į taupomąją sąskaitą“, – pažymi A. Mincienė.
Pasak jos, naudinga nusistatyti ir nedidelius, aiškius tikslus: sukaupti finansinę pagalvę, pasiruošti didesniam pirkiniui, sumažinti išlaidas maisto pristatymui ar atsisakyti kelių nenaudojamų prenumeratų. Tokie tikslai padeda matyti pažangą ir palaikyti motyvaciją.
„Sąskaitos išrašas nėra tik praeities išlaidų sąrašas. Veikiau tai įrankis, padedantis priimti geresnius sprendimus ateityje. Kuo aiškiau matote, kam išleidžiate pinigus, tuo lengviau juos nukreipti ten, kur jie kuria daugiausia vertės“, – sako „Luminor“ banko ekspertė.
Apie „Luminor“:
„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite čia.

